उनकी दूसरी विशिष्‍टता अपने मार्क्‍सवादी विमर्श में साम्राज्‍यवाद को केंद्रीय तत्‍व की तरह बरतना था। नवउदारवादी वैश्‍वीकरण को आम तौर से साम्राज्‍यवाद के छीजते जाने की प्रक्रिया के रूप में देखने वाले विकसित देशों व तीसरी दुनिया के कई मार्क्‍सवादियों (मंथली रिव्‍यू समूह इसका एक अपवाद कहा जा सकता है) की तुलना में उनका य‍ह प्रस्‍थान-बिंदु एकदम अलहदा था। अमीन साम्राज्‍यवाद को न सिर्फ पूंजीवाद के केंद्रीय तत्‍व के रूप में देखते थे बल्कि श्रम के मूल्‍य के सिद्धांत के खांचे में उसे परखते थे। इसके लिए उन्‍होंने असमान विनिमय के सिद्धांत पर जो काम किया था, उसी के लिए उन्‍हें जाना जाता है।